Nova Rača

Nova Rača je naselje i sjedište istoimene općine u Hrvatskoj, koja administrativno pripada Bjelovarsko-bilogorskoj županiji.

Zemljopis 
Brežuljkasto-ravničarski kraj, nema viših uzvisina, zimi pušu jaki vjetrovi, česti su mrazevi. Ljeti pada i tuča. Ima veći broj potoka i umjetnih kanala. Ovom općinom, protječe rijeka Česma. 

Umjereno kontinentalna klima, hladne zime, topla ljeta i pretežno povoljan raspored oborina. 

Srednja mjesečna i godišnja temperatura je 10,00 °C.
Relativna vlaga od 72% do 90%.

Snijeg može pasti od listopada do travnja, najviše ga ima u siječnju i veljači. Tuče najviše ima u lipnju i srpnju. Magla je najintenzivnija u listopadu i studenom. Najveća visina snijega bila je 50 cm.

Stanovništvo 
U općini su naselja: Nova Rača, Stara Rača, Bulinac, Drljanovac, Sasovac, Slovinska Kovačica, Međurača, Kozarevac, Orlovac, Tociljevac, Dautan, Nevinac, Bedenik.

Uprava 
Sjedište općine je na Trgu Stjepana Radića 56. 

Dan općine je 8. rujna na blagdan Male Gospe.

Načelnik: Željko Sabolović 

Zamjenik načelnika: Ivan Srbljinović 

Predsjednik općinskog vijeća: Mirko Žabjačan

Povijest 
Okolica Nove Rače bila je naseljena prije više od 6 000 godina, što potvrđuju arheološke iskopine ostatka glinenog posuđa, oružja i alata. 
Naselje Nova Rača (Racha, Radcha, Ratcha) spominje se u povijesnim dokumentima 1245., kada je pripadala staroj župi Česma, koja je ukinuta u 14. stoljeću. Spominje se zatim u jednoj ispravi od 22. studenog 1469. te u ispravi od 8. veljače 1495. U Novoj Rači, templari su sagradili crkvu Uznesenja Blažene Djevice Marije, 1312. Iz tog vremena, u crkvi je sačuvana gotička sakristija. Tada se utemeljuje i župa, koja se spominje još 1334. te 1501. Prostor crkve, spomenik je kulture prve kategorije, jer su u njemu pronađeni arheološki ostaci prapovijesnih kultura. 
U srednjem vijeku, bila je trgovište, koje je kralj Žigmud prije 1396. založio banu Mikcu Prodaviću. Nakon njegove smrti, Novu Raču posjeduje Uršula Bebek. Dio vlastelinstva je kasnije pripalo i Ivanu Hudini, kao kraljevski dar. Postaje vlasništvo iločkih velikaša 1457. Račansko vlastelinstvo prostiralo se na jug do Čazme i Stare Ploščice, a na na jugoistoku do Velikog Grđevca. Nova Rača je u vrijeme Vojne Krajine bila tvrđavica za obranu od Turaka, što je zabilježeno i na Glavačevoj zemljopisnoj karti Hrvatske iz 1673.

Gospodarstvo

Slavni ljudi 
 Ivan Vitez Trnski, političar, književnik, župan, prvi predsjednik Društva hrvatskih književnika, počasni građanin grada Zagreba
 Tošo Dabac, jedan od najpoznatijih hrvatskih fotografa
 Stjepan Kušar, kanonik Zagrebačke biskupije
 Josip Kurtak, političar, profesor, književnik, bivši gradonačelnik Bjelovara
 Josip Kopjar, katolički svećenik

Spomenici i znamenitosti 
 Crkva Uznesenja Blažene Djevice Marije u Novoj Rači
 Crkva sv. Katarine u Nevincu
 Kapelica sv. Ćirila i Metoda u Bulincu
 Spomenik Stjepanu Radiću u Novoj Rači
 Spomenik poginulim antifašistima u Bulincu

Obrazovanje 
U Novoj se Rači vrlo rano pojavljuje osnovno školstvo. U njoj su 1798. radile njemačka trivijalna škola do 1868. i općinska narodna škola. I u drugim se naseljima otvaraju pučke škole: u Severinu 1829., u Orlovcu 1830., u Nevincu 1830., u Međurači 1899., u Sasovcu 1931., u Slovinskoj Kovačici 1934. Škola u Novoj Rači imala je i pouku iz ratarstva i vrtlarstva. Godine 1882. uvodi se tjelovježba. Od 1. rujna 1954. škola postaje narodna osmogodišnja škola. Od 1973. do 1978. gradi se nova škola, koja se otvara 30. rujna 1978. Osnovna škola Nova Rača, danas ima područne škole u selima: Slovinska Kovačica, Sasovac, Međurača i Bulinac. 
U sklopu škole djeluju radioamateri i raketari.

Kultura

Sport 
Godine 1946., osnovano je sportsko društvo Trnski s nogometnom, kuglaškom i šahovskom sekcijom. 
 Nogometni klub "Trnski" Nova Rača
 Moto Classic Klub Nova Rača,osnovan 2001.godine - Prvaci Hrvatske u brzinskim oldtimer moto utrkama 2004.
 Aeroklub Nova Rača

Vanjske veze 
http://www.aeroklub.nova-raca.hr

Bjelovarsko-bilogorska županija